#### รายงานการประชุมสภาองค์การบริหารส่วนตำบลหินเหล็กไฟ

**สมัยสามัญ สมัยแรก ประจำปี ๒๕๕๖**

**วันจันทร์ที่ ๗ มกราคม ๒๕๕๖**

 **เวลา ๑๐.๐๐ น.**

**ณ หอประชุมองค์การบริหารส่วนตำบลหินเหล็กไฟ**

**--------------------------------------------------------------------------**

 รายชื่อผู้เข้าประชุม

|  |  |  |
| --- | --- | --- |
| ลำดับที่ |  ชื่อ - สกุล |  **ตำแหน่ง** |
| ๑ | นายตรีธวัฒน์ | สุขศรีปพัฒน์ | ประธานสภา อบต.หินเหล็กไฟ |
| ๒ | นายหวัด | ด่านกลาง | รองประธานสภา อบต.หินเหล็กไฟ |
| ๓ | นายธนวัฒน์ | จั่นปาน | สมาชิก อบต. หมู่ที่ ๑ |
| ๔ | นายปรีชา | ทองประดิษฐ | สมาชิก อบต. หมู่ที่ ๑ |
| ๕ | นายธงชาติ | บุญรอด | สมาชิก อบต. หมู่ที่ ๒ |
| ๖ | นายชู | เรืองดี | สมาชิก อบต. หมู่ที่ ๒ |
| ๗ | นายจรัส | อุชุภาพ | สมาชิก อบต. หมู่ที่ ๓ |
| ๘ | นายสงัด | กลิ่นสุคนธ์ | สมาชิก อบต. หมู่ที่ ๓ |
| ๙ | นายอภิชาติ | ชูลขันธ์ | สมาชิก อบต. หมู่ที่ ๔ |
| ๑๐ | นายบุญเกล้า | ตั๊งถาวรการ | สมาชิก อบต. หมู่ที่ ๔ |
| ๑๑ | นางสาวกรุณา | สร้อยสง | สมาชิก อบต. หมู่ที่ ๕ |
| ๑๒ | นางเฉลียว | รอดพ้น | สมาชิก อบต. หมู่ที่ ๕ |
| ๑๓ | นายมาโนชญ์ | สว่างเมฆ | สมาชิก อบต. หมู่ที่ ๖ |
| ๑๔ | นายนิยม | อิ่มอาบ | สมาชิก อบต. หมู่ที่ ๖ |
| ๑๕ | นายชาญชัย | ทองไทย | สมาชิก อบต. หมู่ที่ ๗ |
| ๑๖ | นายมานัต | พูลเพิ่ม | สมาชิก อบต. หมู่ที่ ๘ |
| ๑๗ | นายกอบชัย | บานแย้ม | สมาชิก อบต. หมู่ที่ ๘ |
| ๑๘ | นายณรงค์เดช | อินมี | สมาชิก อบต. หมู่ที่ ๙ |
| ๑๙ | นายดำรงค์ | ปุยอรุณ | สมาชิก อบต. หมู่ที่ ๑๐ |
| ๒๐ | นายเอกชัย | เจิมสุวรรณ์ | สมาชิก อบต. หมู่ที่ ๑๐ |
| ๒๑ | นางสาวพรทิพ | อุทัยธรรม | สมาชิก อบต. หมู่ที่ ๑๑ |
| ๒๒ | นางปรางทิพย์ | เอ็งพัวศรี | สมาชิก อบต. หมู่ที่ ๑๑ |
| ๒๓ | นายบุญอ้าย | ทรัพย์มา | สมาชิก อบต. หมู่ที่ ๑๒ |
| ๒๔ | นางสาวเรณู | ฤทธิ์มาก | สมาชิก อบต. หมู่ที่ ๑๒ |
| ๒๕ | นายจิระ | เอ็งพัวศรี | สมาชิก อบต. หมู่ที่ ๑๓ |
| ๒๖ | นายพงศธร | จันร์ศิริ | สมาชิก อบต. หมู่ที่ ๑๓ |
| ๒๗ | นายบุญสืบ | ดิษฐทองคำ | สมาชิก อบต. หมู่ที่ ๑๔ |
| ๒๘ | นายสายชล | บุบผา | สมาชิก อบต. หมู่ที่ ๑๔ |
| ๒๙ | นายสุดจริต | กลิ่นอยู่ | สมาชิก อบต. หมู่ที่ ๑๕ |
| ๓๐ | นางสาวอนุลักษณ์ | ทองโสภา | สมาชิก อบต. หมู่ที่ ๑๕ |
| ๓๑ | นางปราณี | บุญสร้าง | สมาชิก อบต. หมู่ที่ ๑๖ |
| ๓๒ | นายภมร | อยู่เย็น | สมาชิก อบต. หมู่ที่ ๑๖ |
| ๓๓ | นางจิราพร | รอดภัย | เลขานุการสภา อบต.หินเหล็กไฟ |

## รายชื่อผู้เข้าร่วมประชุม

|  |  |  |
| --- | --- | --- |
| **ลำดับที่** |  ชื่อ - สกุล |  **ตำแหน่ง** |
| ๑ | นายนาวิน | มูลมงคล | นายก อบต.หินเหล็กไฟ |
| ๒ | นายจรูญ | แจ่มวัฏกูล | รองนายก อบต.หินเหล็กไฟ |
| ๓ | นายชวินโรจน์ | รุ่งเสือสอาด | ผู้อำนวยการกองช่าง ๗ |
| ๔ | นายทวีศักดิ์ | อุดมวิชชากร | ผู้อำนวยการกองคลัง ๗ |
| ๕ | นางสาววิจิตรา  | ฉิ่งเล็ก | นักบริหารงานการศึกษา ๖ |
| ๖ | นางสาววิภาพร | ถึงหมื่น | นักบริหารงานทั่วไป ๖ |
| ๗ | นางสาวรัชฎาภรณ์ | นวมนาคะ | บุคลากร ๕ |
| ๘ | นางสาวปนัดดา | ศันเสนียกุล | เจ้าหน้าที่ตรวจสอบภายใน ๕ |
| ๙ | นางสาวรฐา | วิเชียรเกื้อ | เจ้าพนักงานสาธารณสุขชุมชน ๕ |
| ๑๐ | นางพิรวรรณ์ | ไพบูลย์อนันต์ | เจ้าหน้าที่วิเคราะห์นโยบายและแผน ๓ |
| ๑๑ | นางสาวศุภิสรา | สิงหเสนา | นิติกร ๓ |
| ๑๒ | นางสาวเรวดี | ยกย่อง | เจ้าพนักงานธุรการ ๕ |
| ๑๓ | นางดาวพระศุกร์ | ม่วงศรี | ผู้ช่วยเจ้าหน้าที่ธุรการ |
| ๑๔ | นายอนุชา | ฆังคัสสะ | ส.อบจ.ประจวบคีรีขันธ์ (เขตหัวหิน) |
| ๑๕ | นายสายชล | ศรีพนมวรรณ | ผอ.รพ.สต.หินเหล็กไฟ |
| ๑๖ | นายสุชาติ | สุดเสนาะ | กปภ.ปราณบุรี |
| ๑๗ | นายณัฐชานนท์ | ประเสริฐสิทธิกุล | ผู้อำนวยการโรงเรียนบ้านหนองคร้า |
| ๑๘ | นางวิลาวัลย์ | วิเชียร | ผู้อำนวยการโรงเรียนบ้านวังโบสถ์ |
| ๑๙ | นางกมลทิพย์ | อิงปัญจลาภ | ผู้อำนวยการโรงเรียนบ้านหนองซอ |
| ๒๐ | นางประทุม | เจียมตน | ผู้อำนวยการโรงเรียนอนุบาลหัวหิน |
| ๒๑ |  |  | (แทน) ผู้อำนวยการโรงเรียนบ้านหนองตะเภา |
| ๒๒ | นายบุญรวม | ใจตรง | เกษตรประจำตำบลหินเหล็กไฟ |
| ๒๓ | นายธมน | โพธิ์งาม | ผู้ใหญ่บ้านหมู่ที่ ๖ |
| ๒๔ | นางสาวบุญนาค | ด้วงไพร | ประธาน อสม. |
| ๒๕ | นายสหชาติ | ประถิ่น | นายกสมาคมกู้ภัยเพชรเกษมหัวหิน |

**เริ่มประชุมเวลา ๑๐.๐๐ น.**

 เมื่อที่ประชุมพร้อม ประธานสภาองค์การบริหารส่วนตำบลหินเหล็กไฟ กล่าวเปิดการประชุมสภาองค์การบริหารส่วนตำบลหินเหล็กไฟ สมัยสามัญ สมัยแรก ประจำปี ๒๕๕๖

|  |  |
| --- | --- |
| **ระเบียบวาระที่ ๑**  | **เรื่องที่ประธานจะแจ้งต่อที่ประชุม** |
| **ประธาน** | **๑.๑ แนะนำพนักงานส่วนตำบลใหม่**(๑) นายอนุกูล กระจับเงิน ตำแหน่ง ช่างไฟฟ้า ๑ สังกัด กองช่าง บรรจุแต่งตั้งเมื่อวันที่ ๑ พฤศจิกายน ๒๕๕๕(๒) นางสาวภควดี ภวภูตานนท์ ตำแหน่ง นักวิชาการส่งเสริมสุขภาพ ๓ สังกัด กองสาธารณสุขและสิ่งแวดล้อม โอนมาดำรงตำแหน่งเมื่อวันที่ ๑๗ ธันวาคม ๒๕๕๕ |
| **ที่ประชุม** | รับทราบ |
| **ประธาน** | **๑.๒ ประชาสัมพันธ์แผนการฝึกอบรมของสถาบันพัฒนาบุคลากรท้องถิ่น หลักสูตรพัฒนาศักยภาพสมาชิกสภา อบต. (ไตรมาส ที่ ๒)**- รุ่นที่ ๑๘ วันที่ ๑ – ๑๒ เมษายน ๒๕๕๖ สถานที่อบรมสถาบันพัฒนาบุคลากรท้องถิ่น ศูนย์คลองหนึ่ง อาคารสาโรช ซ.คลองหลวง ๘ ถ.พหลโยธิน อ.คลองหลวง จ.ปทุมธานี สอบถามรายละเอียดและสมัครได้ที่สำนักงานกิจการสภาฯ |
| **ที่ประชุม** | รับทราบ |
| **ประธาน** | **๑.๓ ขอเชิญร่วมต้อนรับคณะคณะศึกษาดูงานหลักสูตรสมาชิกสภาองค์การบริหารส่วนตำบล จากจังหวัดพิจิตร**ด้วยจังหวัดพิจิตรได้จัดทำโครงการฝึกอบรมหลักสูตรสมาชิกสภาองค์การบริหารส่วนตำบล ประจำปีงบประมาณ พ.ศ.๒๕๕๖ รุ่นที่ ๒ มีผู้เข้าร่วมอบรมจำนวน ๑๕๐ คน โดยมีกำหนดการศึกษาดูงาน ที่องค์การบริหารส่วนตำบลหินเหล็กไฟ ซึ่งได้รับรางวัลองค์กรปกครองส่วนท้องถิ่นที่มีการบริหารจัดการที่ดี ในวันที่ ๒๑ มกราคม ๒๕๕๖ ตั้งแต่เวลา ๑๓.๐๐ – ๑๖.๐๐ น. จึงขอเชิญร่วมต้อนรับคณะศึกษาดูงานดังกล่าว |
| **ที่ประชุม** | รับทราบ |
| **ระเบียบวาระที่ ๒** | **รับรองรายงานการประชุม**ประชุมสภาองค์การบริหารส่วนตำบลหินเหล็กไฟ สมัยสามัญ สมัยแรก ครั้งที่ ๒ วันที่ ๑๙ พฤศจิกายน ๒๕๕๕ |
| **ที่ประชุม** | ไม่มีผู้ใดขอแก้ไขรายงานการประชุมโดยให้การรับรองรายงานการประชุมสภาองค์การบริหารส่วนตำบลหินเหล็กไฟสมัยสามัญ สมัยแรก ครั้งที่ ๒ วันที่ ๑๒ พฤศจิกายน ๒๕๕๕ |
| **ระเบียบวาระที่ ๓** | **กระทู้ถาม****- ไม่มี -** |
| **ระเบียบวาระที่ ๔** | **เรื่องที่คณะกรรมการที่สภาท้องถิ่นตั้งขึ้นพิจารณาแล้วเสร็จ****- ไม่มี -** |
| **ระเบียบวาระที่ ๕** | **เรื่องที่เสนอใหม่****๕.๑ ญัตติขอความเห็นชอบเพิ่มเติมแผนพัฒนาองค์การบริหารส่วนตำบลหินเหล็กไฟสามปี ปี ๒๕๕๖- ๒๕๕๘** **ยุทธศาสตร์ที่ ๑** ยุทธศาสตร์การพัฒนาด้านคนและสังคม**ข้อ ๑.๗ แนวทางการพัฒนาและส่งเสริมการกีฬา และการนันทนาการ ให้ประชาชนมีสุขภาพแข็งแรง****โครงการ** ปรับถมพื้นที่สาธารณะประจำหมู่บ้าน หมู่ที่๕ เพื่อก่อสร้างสนามกีฬาประจำตำบล**วัตถุประสงค์** เพื่อเตรียมพื้นที่ในการก่อสร้างสนามกีฬาประจำตำบล โดยกรมพลศึกษา กระทรวงการท่องเที่ยวและกีฬา เป็นผู้ดำเนินการก่อสร้าง**เป้าหมาย** จำนวนพื้นที่ ๑๘ ไร่**ผลที่คาดว่าจะได้รับ** (๑) มีสนามกีฬามาตรฐานเพื่อใช้ในการแข่งขันกีฬาระดับตำบล(๒) ประชาชนและเยาวชนมีสถานที่ในการออกกำลังกายและใช้เวลาว่างให้เกิดประโยชน์**เหตุผลและความจำเป็น**ได้รับงบประมาณในการก่อสร้างจากกรมพลศึกษา เพื่อก่อสร้างสนามกีฬาระดับตำบล จำนวน ๕,๐๐๐,๐๐๐ บาท ซึ่งองค์การบริหารส่วนตำบลเป็นผู้รับผิดชอบค่าใช้จ่ายในการปรับถมพื้นที่เตรียมการก่อสร้าง  |
| **ประธาน** | ขอเชิญนายกองค์การบริหารส่วนตำบลหินเหล็กไฟผู้เสนอญัตติชี้แจงรายละเอียดต่อที่ประชุม |
| **นายนาวิน มูลมงคล****นายก อบต.หินเหล็กไฟ** | มอบปลัด อบต.หินเหล็กไฟ ชี้แจงรายละเอียด |
| **นางจิราพร รอดภัย****ปลัด อบต.หินเหล็กไฟ**  | ด้วยองค์การบริหารส่วนตำบลหินเหล็กไฟได้รับหนังสือจากอำเภอหัวหิน ด่วนที่สุด ที่ ปข ๐๔๑๗/๖๐๗๕ ลงวันที่ ๑๓ ธันวาคม ๒๕๕๕ เรื่อง การก่อสร้างสนามกีฬาระดับตำบล โดยแจ้งว่าองค์การบริหารส่วนตำบลหินเหล็กไฟได้รับการสนับสนุนงบประมาณประจำปี ๒๕๕๖ ในการก่อสร้างสนามกีฬาระดับตำบล จำนวน ๕ ล้านบาท โดยกรมพลศึกษา กระทรวงการท่องเที่ยวและกีฬา เป็นผู้ดำเนินการก่อสร้างสนามกีฬาดังกล่าว ซึ่งพื้นที่ที่จะดำเนินการก่อสร้างต้องมีพื้นที่ไม่น้อยกว่า ๑๘ ไร่ ประกอบด้วยสิ่งก่อสร้างดังนี้- สนามฟุตบอลพร้อมลู่วิ่งมาตรฐาน ๘ ลู่ ๑ สนาม พื้นที่ก่อสร้างประมาณ ๑๑ ไร่- ลานกีฬาอเนกประสงค์ ขนาด ๔๐ x ๖๐ เมตร พร้อมไฟส่องสว่าง ๔ ต้น ๑ สนาม พื้นที่ก่อสร้างประมาณ ๒ ไร่- ลานกีฬาอเนกประสงค์ ขนาด ๒๐ x ๔๐ เมตร พื้นที่ก่อสร้างประมาณ ๓ ไร่ โดย อบต.หินเหล็กไฟ ได้รับการจัดสรรงบประมาณเพียงแห่งเดียวในจังหวัดประจวบคีรีขันธ์ ที่ได้รับงบประมาณในการก่อสร้างสนามกีฬาประจำตำบล แต่ทั้งนี้ค่าใช้จ่ายในการปรับถมพื้นที่ทาง อบต.หินเหล็กไฟ ต้องเป็นผู้รับผิดชอบ ทาง กรมพลศึกษามีเพียง งบประมาณในการก่อสร้างสนามกีฬา จำนวน ๕ ล้านบาท มาดำเนินการก่อสร้างให้เท่านั้น โดย อบต.หินเหล็กไฟ จะต้องรวบรวมข้อมูลของสถานที่ก่อสร้างที่จะดำเนินการก่อสร้างและหลักฐานการให้ใช้สถานที่ในการก่อสร้างส่งให้อำเภอหัวหิน ภายในวันที่ ๑๗ ธันวาคม ๒๕๕๕ ซึ่งทาง อบต.หินเหล็กไฟโดยผู้รับผิดชอบที่เกี่ยวข้องและผู้บริหาร มีเวลาในการดำเนินการเพียง ๓ – ๔ วัน (รวมวันเสาร์ – อาทิตย์) เบื้องต้นได้พิจารณาข้อมูลจากที่สาธารณประโยชน์ที่ออก นสล. (หนังสือสำคัญสำหรับที่หลวง) แล้ว แต่ไม่ปรากฎว่ามีหมู่บ้านใดที่มีที่สาธารณประโยชน์เพียงพอที่จะดำเนินการก่อสร้างได้ มีเพียงหมู่บ้านเดียว คือ หมู่ ๑๒ บ้านสามพันนาม ซึ่งมีที่เลี้ยงสัตว์ทุ่งเคล็ดสาธารณประโยชน์ เป็นที่ดินประเภทพลเมืองใช้ประโยชน์ร่วมกัน เนื้อที่ประมาณ ๒๓๒ ไร่เศษ เมื่อตรวจสอบกับข้อมูลเดิมเมื่อครั้งเสนอพื้นที่ก่อสร้าง ในปี ๒๕๕๓ อบต. หินเหล็กไฟ ได้เสนอพื้นที่ก่อสร้าง ๒ แห่ง แห่งแรก คือ ที่สาธารณประโยชน์หนองพราน-จัน หมู่ที่ ๔ ซึ่งปัจจุบัน คือ สถานที่ที่ อบต.หินเหล็กไฟ ใช้ดำเนินแปลงสาธิตเศรษฐกิจพอเพียง ซึ่งมีเนื้อที่ที่ยังไม่ได้ดำเนินการตามโครงการประมาณ ๑๑ ไร่ แต่ลักษณะพื้นที่เป็นรูปยาว เนื้อที่ไม่เพียงพอแก่การก่อสร้างสนามกีฬา และแห่งที่ ๒ คือ ที่เลี้ยงสัตว์ทุ่งเคล็ดสาธารณประโยชน์ หมู่ ๑๒ แต่เมื่อทางเจ้าหน้าที่ผู้รับผิดชอบได้ร่วมตรวจสอบสภาพพื้นที่ร่วมกับผู้บริหาร ปรากฏว่าพื้นที่ต้องมีการปรับปรุงเป็นอย่างมาก ทั้งระบบสาธารณูปโภค ไฟฟ้า ประปา ที่ยังเข้าไม่ถึงพื้นที่ และถนนเข้าสู่พื้นที่ ที่มีสภาพเป็นถนนลูกรัง อีกทั้งอยู่ห่างไกลจากแหล่งชุมชน จึงได้พิจารณาพื้นที่ใหม่ในการก่อสร้าง ซึ่งก็คือที่ดินสาธารณะบริเวณหมู่ที่ ๕ มีเนื้อที่ประมาณ ๑๘ ไร่ เป็นที่ดินที่อยู่ติดกับถนนสายหนองคร้า อยู่ใกล้แหล่งชุมชน วัด และโรงเรียน มีระบบสาธารณูปโภคผ่านพื้นที่ โดยการขอใช้ที่ดินบริเวณดังกล่าว ทาง อบต.หินเหล็กไฟ ได้ประชุมร่วมกับประชาคมหมู่บ้าน หมู่ ๕ และคณะกรรมการวัดหนองคร้า เมื่อวันอาทิตย์ที่ ๑๖ ธันวาคม ๒๕๕๕ ผลปรากฏว่าทั้ง คณะกรรมการวัดหนองคร้า และประชาคมหมู่บ้าน หมู่ ๕ เห็นชอบและอนุญาตให้ใช้ที่ดินแปลงดังกล่าวในการก่อสร้างสนามกีฬาประจำตำบล ดังนั้นจึงมีความความเป็นอย่างเร่งด่วนที่ อบต.หินเหล็กไฟ จะต้องดำเนินการเพิ่มเติมแผนพัฒนาองค์การบริหารส่วนตำบลหินเหล็กไฟสามปี ปี ๒๕๕๖ - ๒๕๕๘ เนื่องจากโครงการดังกล่าวไม่ได้บรรจุไว้ในแผนฯ เพื่อให้สามารถใช้จ่ายงบประมาณในการปรับถมพื้นที่ เพื่อเตรียมก่อสร้างสนามกีฬาประจำตำบล ซึ่งได้รับการประสานข้อมูลเบื้องต้น จาก เจ้าหน้าที่กีฬาของอำเภอ หัวหินว่า กรมพลศึกษาจะดำเนินการก่อสร้างประมาณ เดือน ปลายเดือนมกราคม หรือเดือน กุมภาพันธ์ ๒๕๕๖ นี้ หากที่ประชุมมีข้อสงสัยประการใดขอเชิญสอบถามได้ |
| **นายณรงค์เดช อินมี****ส.อบต.หมู่ที่ ๙** | เห็นชอบและยินดีที่ อบต.หินเหล็กไฟ จะมีสนามกีฬาที่มีมาตรฐานในพื้นที่ แต่ได้ทราบมาว่าพื้นที่ดังกล่าวอยู่ข้างโรงเรียนบ้านหนองคร้า ปัจจุบันปลูกไม้ยืนต้นอยู่ ซึ่งต้นไม้ดังกล่าวปลูกมาแล้วเป็นเวลา ๑๐ กว่าปี และไม่แน่ชัดว่าเป็นที่ดินของวัดหนองคร้า หรือที่สาธารณะของหมู่บ้าน ทั้งพื้นที่ดังกล่าวเป็นพื้นที่ชายแดนของตำบลหินเหล็กไฟซึ่งอยู่ติดกับอำเภอชะอำ จังหวัดเพชรบุรี ควรจะใช้ที่ดินทุ่งเลี้ยงสัตว์ทุ่งเคล็ด ซึ่งเป็นที่สาธารณประโยชน์ หมู่ที่ ๑๒ จะเหมาะสมมากกว่า |
| **นายหวัด ด่านกลาง****รองประธานฯ** | เรื่องสนามกีฬาที่ อบต.หินเหล็กไฟได้รับงบประมาณ ๕ ล้านบาท ผมก็ดีใจที่ อบต.จะมีสนามกีฬาที่ได้มาตรฐานและสวยงาม แต่เมื่อช่วงเช้าก่อนประชุมได้เข้าไปตรวจสอบพื้นที่แล้ว ปรากฏว่าที่ดินแปลงดังกล่าว มีการปลูกไม้ยืนต้น ซึ่งเป็นการปลูกป่าเฉลิม พระเกียรติฯ เหตุใดต้องมาตัดต้นไม้ ซึ่งต้นไม้กว่าจะโตได้ใช้เวลาหลายปี ควรอนุรักษ์ต้นไม้ไว้ และพิจารณาพื้นที่อื่นในการก่อสร้าง ประกอบกับมีเอกสารของเจ้าของที่ดินเดิม ที่ยกมอบให้กับทางวัด ไม่ได้ยกมอบเป็นที่ดินสาธารณประโยชน์ จึงควรชะลอไว้ก่อน |
| **นายธนวัฒน์ จั่นปาน****ส.อบต.หมู่ที่ ๑**  | ขอสอบถามว่าเมื่อก่อสร้างเสร็จแล้ว ในเรื่องการดูแลรักษา หน่วยงานใดเป็นผู้รับผิดชอบ |
| **นายจรัส อุชุภาพ****ส.อบต.หมู่ที่ ๓**  | เสนอให้มีการใช้ที่สาธารณะ หมู่ที่ ๑๒ ในการก่อสร้าง ซึ่งมีเนื้อที่เป็นจำนวนมาก รวมทั้งจะได้เป็นการก่อสร้างอย่างถาวร ถึงรุ่นลูกหลาน การปรับปรุงพื้นที่ครั้งแรกอาจใช้งบประมาณมาก ในโอกาสต่อไป อาจจะพัฒนาเรื่องการท่องเที่ยวด้วย เราควรมองการณ์ไกล ส่วนกรณีที่ดิน หมู่ที่ ๕ ในเมื่อเจ้าของที่เดิมได้ยกมอบให้กับทางวัดไปแล้ว เราก็ ไม่ควรไม่ยุ่งเกี่ยวกับที่ดินของวัด |
| **นางจิราพร รอดภัย****ปลัด อบต.หินเหล็กไฟ** | จากข้อคำถามที่สมาชิก สภา อบต.หินเหล็กไฟ ที่สอบถามมานั้น ขอสรุปประเด็น และตอบข้อคำถามต่อที่ประชุม ดังนี้**๑. ประเด็นเรื่องที่ดิน ว่าเป็นที่ธรณีสงฆ์ หรือที่สาธารณประโยชน์ และอำนาจการใช้ที่ดิน**ตามประเด็นดังกล่าว ที่ดินบริเวณดังกล่าว ไม่ปรากฏหลักฐานว่าผู้ใดเป็นผู้มีกรรมสิทธิ์ เมื่อได้เข้าปรึกษากับเจ้าอาวาสวัดหนองคร้า ก็ไม่ปรากฏหลักฐานว่าที่ดินแปลงดังกล่าว เป็นที่ดินวัด หรือที่ธรณีสงฆ์ แต่ข้อเท็จจริงปรากฏว่าที่ดินดังกล่าว มีชาวบ้านเคยครอบครองและบริจาคให้กับวัดหนองคร้า แต่ไม่ปรากฏหลักฐานการครอบครอง และไม่ปรากฏหลักการการบริจาคให้กับวัดหนองคร้า ซึ่งหากที่ดินใดไม่มีหลักฐานการครอบครอง ในทางกฎหมายคือที่ดินสาธารณะ โดยที่ดินสาธารณะ ไม่จำเป็นต้องมีหนังสือสำคัญสำหรับที่หลวงทุกแปลง การที่ประชาชนได้ใช้ประโยชน์ร่วมกันมาโดยตลอดก็ถือว่าเป็นสาธารณะแล้ว ซึ่งการใช้ที่ดินสาธารณะประจำหมู่บ้าน ต้องได้รับความยินยอมจากประชาขนในหมู่บ้านนั้น แต่อย่างไรก็ตามทาง อบต.หินเหล็กไฟ ก็ได้ให้เกียรติกับทาง วัดหนองคร้าในการใช้ที่ดินแปลงดังกล่าว โดยร่วมประชุมกับเจ้าอาวาสวัดหนองคร้า กรรมการวัดหนองคร้า และประชาคม หมู่บ้าน หมู่ที่ ๕ เพื่อชี้แจงเหตุผลและความจำเป็นในการใช้ที่ดินเพื่อก่อสร้างสนามกีฬาประจำตำบล ซึ่งทั้งเจ้าอาวาสวัดหนองคร้า กรรมการวัดหนองคร้า และที่ประชุมประชาคมหมู่บ้าน หมู่ที่ ๕ ต่างมีมติด้วยเสียงข้างมากเห็นชอบและอนุญาตให้ใช้ที่ดินดังกล่าวในการก่อสร้างสนามกีฬาประจำตำบล**๒. ประเด็นเรื่องพื้นที่ดังกล่าวมีการปลูกไม้ยืนต้น**ตามประเด็นนี้ทางนายก อบต.หินเหล็กไฟ ได้หารือร่วมกับคณะกรรมการวัดและประชาคมหมู่บ้าน ในการปลูกต้นไม้ทดแทนในบริเวณอื่น หากมีการอนุญาตให้ใช้พื้นที่แล้ว ต้นไม้ที่ตัดจากที่ดินแปลงดังกล่าว วัดหนองคร้าจะได้นำไปใช้ประโยชน์ต่อไป**๓. การดูแลรักษา**เมื่อดำเนินการก่อสร้างเสร็จ ทางกรมพลศึกษา กระทรวงการท่องเที่ยวและกีฬาจะส่งมอบให้กับ อบต.หินเหล็กไฟ ซึ่งเมื่อเป็นทรัพย์สินของ อบต.หินเหล็กไฟแล้ว อบต. หินเหล็กไฟ ย่อมต้องมีหน้าที่ดูแลรักษา**๔. ประเด็นเรื่องเสนอให้ใช้พื้นที่สาธารณประโยชน์ หมู่ที่ ๑๒ ในการก่อสร้างสนามกีฬาประจำตำบล**ตามประเด็นนี้ ขอชี้แจงให้ทราบว่าการขอใช้ที่ดินสาธารณะ ประเภทพลเมืองใช้ประโยชน์ร่วมกัน ซึ่งคือที่เลี้ยงสัตว์ทุ่งเคล็ดสาธารณประโยชน์ หมู่ที่ ๑๒ ซึ่งมีแปลงนี้มีการออกหนังสือสำคัญสำหรับที่หลวงแล้วนั้น อำนาจการอนุญาตให้ใช้เป็นอำนาจของกระทรวงมหาดไทย และต้องมีการออกกฎหมายเพิกถอนและเปลี่ยนสภาพการใช้ที่ดินอันเป็นสาธารณสมบัติของแผ่นดินสำหรับพลเมืองใช้ร่วมกัน ซึ่งต้องมีขั้นตอนการปฏิบัติตามที่กฎหมายกำหนดไว้ และใช้เวลาในการดำเนินการพอสมควร อบต. หรือผู้ว่าราชการจังหวัดไม่มีอำนาจอนุญาตให้ใช้ อีกทั้งอยู่ห่างไกลแหล่งชุมชนเป็นอย่างมาก เมื่อดำเนินการก่อสร้างแล้ว อาจไม่ได้ใช้ประโยชน์ ยกตัวอย่างเช่น สนามกีฬาประจำอำเภอหัวหิน แม้จะอยู่หลังที่ว่าการอำเภอหัวหิน แต่ปัจจุบันไม่มีการใช้ประโยชน์แต่อย่างใด หญ้าและต้นไม้ขึ้นรกปกคลุมพื้นที่ แต่ที่ดินที่ทางผู้บริหารได้เสนอให้ก่อสร้าง บริเวณ หมู่ที่ ๕ แม้จะอยู่ติดกับเขตอำเภอชะอำ แต่ก็อยู่ติดกับถนน ใกล้วัด โรงเรียน และแหล่งชุมชน และเมื่อพิจารณาพื้นที่สาธารณะอื่นทั้งหมดที่มีอยู่ ก็ไม่มีพื้นที่ใดเหมาะสมเช่นที่ดินแปลงนี้ ประกอบกับระยะเวลาที่แจ้งให้ อบต.หินเหล็กไฟ ดำเนินการสำรวจและสรรหาพื้นที่ มีเวลาเพียง ๒ – ๓ วัน ซึ่ง อบต. จะต้องดำเนินการสรรหา สำรวจ และรายงานข้อมูลให้กับอำเภอภายในเวลาที่กำหนด จึงจำเป็นอย่างยิ่งที่ อบต.ที่ต้องเร่งดำเนินการ เพราะถ้าหากไม่สามารถสรรหาพื้นที่ก่อสร้างได้ คงต้องคืนงบประมาณ ให้กับกรมพลศึกษา ซึ่งกรมพลศึกษา ก็ต้องพิจารณาพื้นที่ในการก่อสร้างใหม่จากตำบลอื่น และ อบต.หินเหล็กไฟ อาจไม่ได้รับงบประมาณในการก่อสร้างสนามกีฬาอีก จึงขอให้ที่ประชุมได้พิจารณาตามประเด็นดังกล่าว  |
| **นายสุดจริต กลิ่นอยู่****ส.อบต.หมู่ที่ ๑๕** | เมื่อยังไม่แน่ชัดว่าเป็นที่ใดแน่ระหว่างที่วัด หรือที่สาธารณะ ก็ขอให้มีการออกเอกสารที่แสดงว่าเป็นที่สาธารณะให้ชัดเจนก่อน การที่จะนำงบประมาณของแผ่นดินไปดำเนินการ ควรต้องมีความชัดเจนในเรื่องที่ดิน จึงควรชะลอไว้ก่อน |
| **นางวิจิตรา ฉิ่งเล็ก****นักบริหารงานการศึกษา** | เรื่องการขอใช้ที่ดินนั้นขณะนี้มีหนังสือเป็นลายลักษณ์อักษรจากเจ้าอาวาสวัดหนองคร้า ในการอนุญาตให้ใช้พื้นที่อีกทั้งที่ประชุมประชาคมหมู่บ้าน หมู่ที่ ๕ ได้เห็นชอบในการให้ใช้พื้นที่ก่อสร้างสนามกีฬาอีกเช่นกัน ส่วนทรัพย์สินที่อยู่ในที่ดินแปลงดังกล่าว ไม่ว่าจะเป็นต้นไม้ หรือทรัพย์สินใดก็ตาม ที่มีอยู่ในปัจจุบัน หาก อบต.หินเหล็กไฟ จะดำเนินการปรับถมที่ดิน ทรัพย์สินที่อยู่ในที่ดินแปลงนั้น ก็ตกเป็นกรรมสิทธิ์แก่ทางวัดหนองคร้า ซึ่งในเรื่องนี้ได้มีการถกเถียงกันในที่ประชุมประชาคมหมู่บ้าน หมู่ที่ ๕ ซึ่งได้ประชุมร่วมกับเจ้าอาวาส และคณะกรรมการวัดหนองคร้า มาแล้ว รวมทั้งในเรื่องการขอใช้ที่ดิน ว่าผู้ใดเป็นผู้ครอบครอง มีกรรมสิทธิ์หรือไม่ มีอำนาจอนุญาตหรือไม่ ก็ได้ผ่านกระบวนการเหล่านั้นมาเรียบร้อยแล้ว  |
| **นายบุญเกล้า ตั๊งถาวรการ****ส.อบต.หินเหล็กไฟ และ****นายณรงค์เดช อินมี****ส.อบต.หมู่ที่ ๙** | เป็นการดีที่ได้รับงบประมาณ ในการก่อสร้างสนามกีฬาประจำตำบล จำนวน ๕ ล้านบาท แต่ถ้า อบต.หินเหล็กไฟ ไม่ต้องนำงบประมาณ จำนวน ๑,๘๐๐,๐๐๐ บาท ไปปรับพื้นที่ ก็จะยิ่งเป็นการดี |
| **นางวิจิตรา ฉิ่งเล็ก****นักบริหารงานการศึกษา** | ตามที่ปลัด อบต.หินเหล็กไฟได้แจ้งให้ที่ประชุมทราบแล้วว่า กรมพลศึกษา จัดสรรงบประมาณก่อสร้าง ให้จำนวน ๕ ล้านบาท เป็นงบประมาณในการก่อสร้างเท่านั้น และกรมพลศึกษาก็ดำเนินการจัดจ้างเอง แต่ทาง อบต.หินเหล็กไฟ ต้องรับผิดชอบในการเตรียมพื้นที่ก่อสร้าง ให้พร้อมสำหรับการก่อสร้าง โดยมีเวลาให้เพียง ๒ – ๓ วัน ในการจัดหาพื้นที่ ซึ่งดิฉันได้เข้าไปตรวจสอบพื้นที่หมู่ ๑๒ แล้ว ปรากฏว่ามีสภาพรกร้าง อยู่ห่างไกลแหล่งชุมชน หากสร้างสนามกีฬาบริเวณนั้น จะไม่ได้ใช้ประโยชน์อย่างแน่นอน แต่บริเวณหมู่ที่ ๕ ซึ่งอยู่ติดกับแหล่งชุมชน และโรงเรียนบ้านหนองคร้า อย่างน้อยเด็กนักเรียนก็ย่อมได้ใช้ประโยชน์จากสนามกีฬาแห่งนี้ ซึ่งหากเราไม่สามารถสรรหาพื้นที่ดำเนินการก่อสร้างได้ ทางกรมพลศึกษา ก็ต้องจัดหาพื้นที่ก่อสร้างอื่นต่อไป และปีต่อๆ ไป อบต.หินเหล็กไฟ อาจไม่ได้รับการพิจารณางบประมาณในการก่อสร้างสนามกีฬาประจำตำบลก็เป็นได้ |
| **ประธาน** | กรณีเรื่องที่ดินเป็นสิ่งสำคัญ เพราะเคยมีคุณยายท่านหนึ่งยกมอบที่ดินที่มีเอกสารสิทธิ์ให้กับวัดเขาช่องกระจก แต่ต่อมาที่ดินแปลงนี้ได้นำมาก่อสร้างสนามกอล์ฟ ซึ่งท้ายที่สุดก็ได้มีการตัดสินว่าที่ดินนี้เป็นที่ธรณีสงฆ์ จึงขอฝากให้เป็นกรณีศึกษาด้วย |
| **นางเฉลียว รอดพ้น****ส.อบต. หมู่ที่ ๕** | ในฐานะที่เป็นผู้นำหมู่ที่ ๕ ได้นำเรื่องก่อสร้างสนามกีฬาประจำตำบล เข้าร่วมประชุมประชาคมหมู่ที่ ๕ และคณะกรรมการวัดซึ่งส่วนมากก็เห็นชอบในเรื่องนี้ กรณีต้นไม้ เมื่อมีการก่อสร้างสนามกีฬาและตัดต้นไม้นั้น ไม้ก็จะเป็นกรรมสิทธิ์ของทางวัด และจะร่วมกันปลูกต้นไม้ทดแทนในที่ดินบริเวณอื่นของวัดหนองคร้า เพราะที่ดินวัดมีมากมาย สำหรับคนที่มอบที่ดินให้ก็เป็นคุณตาของดิฉันเอง และปัจจุบันยังมีชีวิตอยู่ สามารถติดต่อและสอบได้ว่าได้ยกมอบให้จริงหรือไม่ แต่ที่ดินดังกล่าวไม่มีเอกสารสิทธิ์ใดๆ เพราะเป็นที่จับจอง และมอบให้กับวัดและโรงเรียนได้ใช้ประโยชน์ ซึ่งหากผู้รับมอบจะนำไปดำเนินการใดๆ ผู้มอบก็ย่อมเห็นชอบด้วย กรณีที่มีผู้ไม่เห็นด้วยกับการก่อสร้างสนามกีฬามีเพียงผู้เดียว ซึ่งเป็นบุคคลจากที่อื่นมิใช่คนในหมู่ที่ ๕ ด้นรนและยุแหย่ผู้อื่นไม่ให้เห็นด้วย เมื่อตำบลหินเหล็กไฟ มีโอกาสอันดีที่จะได้รับงบประมาณก่อสร้างสนามกีฬาแล้ว เหตุใดจึงไม่เปิดรับโอกาสอันดี เพื่อที่เด็กและเยาชนจะได้ใช้ประโยชน์ต่อไป |
| **นางวิจิตรา ฉิ่งเล็ก****นักบริหารงานการศึกษา** | กรณีเรื่องที่ดิน ในวันนี้ทางวัดหนองคร้าได้มีหนังสือแจ้งอนุญาตให้ใช้พื้นที่เรียบร้อยแล้ว และหนังสือนี้ก็ได้ส่งให้กับกรมพลศึกษา กระทรวงการท่องเที่ยวและกีฬาเรียบร้อยแล้ว แม้จะก่อสร้างในพื้นที่ หมู่ที่ ๕ แต่ต้องการให้ที่ประชุมได้พิจารณาถึงประโยชน์ที่ทางตำบลหินเหล็กไฟจะได้รับ ณ วันนี้ อบต.หินเหล็กไฟไม่มีสถานที่ที่จะก่อสร้าง แต่มีที่ดิน ที่เจ้าของที่อนุญาตให้ใช้ และงบประมาณก่อสร้างสนามกีฬาประจำตำบล ก็ไม่ใช่ว่าจะได้รับมาโดยง่าย มีเพียง อบต.หินเหล็กไฟเพียงแห่งเดียวในจังหวัดที่ได้รับงบประมาณนี้ หากวันนี้ที่ประชุมไม่เห็นชอบหรือไม่อนุมัติงบประมาณนี้คงตกอย่างแน่นอน เพราะกรม พลศึกษาจะมาดำเนินกาก่อสร้าง ประมาณปลายเดือนมกราคม หรือกุมภาพันธ์ จึงขอให้ที่ประชุมได้พิจารณา |
| **ประธาน** | ขณะนี้ได้เวลา ๑๑ นาฬิกาเศษ ก่อนที่จะพักการประชุม ขอเชิญนายก อบต.หินเหล็กไฟ ได้แสดงความคิดเห็นในประเด็นนี้ |
| **นายนาวิน มูลมงคล****นายก อบต.** | โครงการก่อสร้างสนามกีฬาประจำตำบลนี้ ทาง อบต.หินเหล็กไฟ ได้เสนอโครงการขอรับการสนับสนุนงบประมาณในการก่อสร้างไปตั้งแต่ปี ๒๕๕๓ ซึ่งเป็นสมัยนายก อบต. หินเหล็กไฟท่านเดิม ผมเพียงมาดำเนินการต่อภายหลังจากที่ได้รับการพิจารณาพื้นที่ตำบลหินเหล็กไฟในการได้รับงบประมาณก่อสร้าง จึงขอฝากให้ที่ประชุมได้พิจารณา |
| **ประธาน** | ขอพักการประชุม ๑๕ นาที  |
|  | ........................**พักการประชุม ๑๕ นาที**........................ |
| **เริ่มประชุม** | เวลา ๑๑.๓๐ น. |
| **ประธาน** | ขอเปิดการประชุมต่อ โดยวาระที่กำลังพิจารณาอยู่คือญัตติขอความเห็นชอบเพิ่มเติมแผนพัฒนาองค์การบริหารส่วนตำบลหินเหล็กไฟสามปี ปี ๒๕๕๖- ๒๕๕๘ โครงการปรับถมพื้นที่สาธารณะประจำหมู่บ้าน หมู่ที่๕ เพื่อก่อสร้างสนามกีฬาประจำตำบล ซึ่งการเพิ่มเติมแผนพัฒนาฯ มีวัตถุประสงค์เพื่อให้สามารถใช้จ่ายงบประมาณในการดำเนินการได้ ซึ่งการเพิ่มเติมแผนฯ นี้เป็นขั้นตอนแรก หากเห็นชอบให้มีการเพิ่มเติมแผนฯแล้ว ขั้นตอนต่อไปคือการเสนอขออนุมัติงบประมาณในการดำเนินการ ซึ่งในวาระนี้ก่อนที่จะขอมติที่ประชุม หากสมาชิกสภา อบต.หินเหล็กไฟ ประสงค์จะอภิปรายในประเด็นของญัตตินี้ ขอเชิญอภิปรายได้ |
| **นางเฉลียว รอดพ้น** **ส.อบต. หมู่ที่ ๕**  | เมื่อสักครู่ที่ได้กล่าวไว้ก่อนพักการประชุมว่า “มีคนยุแหย่ เป็นคนนอกหมู่บ้าน ไม่ใช่คนในหมู่บ้าน” นั้น เป็นการกล่าวถึงผู้ที่ได้เข้าร่วมประชุมประชาคมหมู่บ้าน หมู่ ๕ ร่วมกับคณะกรรมการวัดหนองคร้า ในวันที่ ๑๖ ธันวาคม ๒๕๕๕ ซึ่งเป็นบุคคลภายนอก อยู่จังหวัดเพชรบุรี อำเภอชะอำ ไม่ได้อาศัยอยู่ใน หมู่ที่ ๕ หรือในตำบลหินเหล็กไฟ ซึ่งบุคคลคนนี้ ไม่เห็นด้วยกับการสร้างสนามกีฬา โดยพยายามยุแหย่ในเรื่องต่างๆ เพื่อไม่ให้มีการสร้างสนามกีฬาในพื้นที่ หมู่ที่ ๕ ไม่ได้กล่าวถึงสมาชิกท่านใดในที่ประชุมนี้ ต้องขออภัยหากคำกล่าวที่ได้กล่าวไปไม่ชัดเจน  |
| **นายนิยม อิ่มอาบ****ส.อบต. หมู่ที่ ๖** | เป้าหมายหรือจุดประสงค์ของผู้ที่คัดค้าน ไม่เห็นด้วยกับการสร้างสนามกีฬา ในหมู่ที่ ๕ นั้น บุคคลคนนั้น มีเป้าหมายหรือจุดประสงค์ใด |
| **นางเฉลียว รอดพ้น** **ส.อบต. หมู่ที่ ๕** | คงเป็นการเอาชนะมากกว่า เนื่องจากไม่เห็นแก่ประโยชน์ส่วนรวม เพราะมีเพียงบุคคลนี้เพียงผู้เดียวที่คัดค้าน |
| **นางสาววิจิตรา ฉิ่งเล็ก****นักบริหารการศึกษา** | การขอก่อสร้างสนามกีฬาประจำตำบล มีการเสนอโครงการขอรับการสนับสนุนงบประมาณการก่อสร้างสมัยนายกฯ สมพิศ คุ้มครอง ในปี ๒๕๕๓ ซึ่งในครั้งนั้นที่ได้เสนอพื้นที่ไป ก็ไม่ได้คาดหวังว่าจะได้รับงบประมาณ พื้นที่ที่เสนอไป มี ๒ แห่ง คือ ที่สาธารณะด้านหลังที่ดิน อบต.หินเหล็กไฟ ซึ่งพื้นที่ในขณะนี้ก็ไม่เพียงพอที่จะก่อสร้าง ส่วนอีก ๑ แห่ง คือที่สาธารณะ หมู่ ๑๒ ก็อยู่ห่างไกล จากแหล่งชุมชน และใช้งบประมาณในการปรับปรุงพื้นที่เป็นจำนวนมาก และการเข้าไปใช้ประโยชน์อาจมีน้อย บริเวณหมู่ที่ ๕ อยู่ใกล้ถนน แหล่งชุมชน โอกาสที่จะได้ใช้ประโยชน์มีมากกว่า อย่างน้อยก็คือโรงเรียนบ้านหนองคร้า ซึ่งอยู่ติดกับพื้นที่ที่จะก่อสร้างสนามกีฬาดังกล่าว อีกประการหนึ่งคือการก่อสร้าง ทางกรมพลศึกษา ได้จัดสรรงบประมาณมาดำเนินการก่อสร้างให้ ๕ ล้านบาท โดยที่ทาง อบต.หินเหล็กไฟ ไม่ได้สมทบงบประมาณในการก่อสร้างสนามกีฬาแต่อย่างใด เพียงแต่ต้องรับผิดชอบในการเตรียมปรับพื้นที่เพื่อรองรับการก่อสร้างสนามกีฬา ซึ่งหากทาง อบต.ไม่สามารถที่จะหาพื้นที่ก่อสร้างได้ คงต้องคืนโครงการให้กับหน่วยงานเจ้าของงบประมาณ และอาจไม่ได้รับการพิจารณางบประมาณในปีต่อๆ ไป  |
| **ประธาน** | มีท่านใดจะอภิปรายในญัตตินี้อีกหรือไม่ |
| **ที่ประชุม** | ไม่มี |
| **ประธาน** | ขอมติที่ประชุมว่าเห็นชอบให้เพิ่มเติมแผนพัฒนาองค์การบริหารส่วนตำบลหินเหล็กไฟสามปี ปี ๒๕๕๖- ๒๕๕๘ ปรับถมพื้นที่สาธารณะประจำหมู่บ้าน หมู่ที่๕ เพื่อก่อสร้างสนามกีฬาประจำตำบล หรือไม่ |
| **ที่ประชุม** | มีมติไม่เห็นชอบ ๒๐ เสียงเห็นชอบ ๑๑ เสียง งดออกเสียง ๑ เสียง |
| **นางจิราพร รอดภัย****ปลัด อบต.หินเหล็กไฟ** | **๕.๒ ญัตติโอนงบประมาณรายจ่ายหมวดค่าครุภัณฑ์ที่ดินและสิ่งก่อสร้าง** ด้วยกองส่งเสริมการเกษตร เสนอขอโอนงบประมาณค่าที่ดินและสิ่งก่อสร้าง จำนวน ๑ รายการ ดังนี้**โอนเพิ่ม** **รายการ** ค่าต่อเติมหรือดัดแปลงโรงเรือนเพาะชำ ตั้งไว้ ๔๕,๐๐๐ บาท ตั้งจ่ายจากเงินรายได้ ปรากฏในแผนงานการเกษตร งานส่งเสริมการเกษตร โดยขอโอนเพิ่มจำนวนรวม ๔๕,๐๐๐ บาท จากค่าก่อสร้างโรงเรือนเลี้ยงโค ๓๐,๐๐๐ บาท และค่าใช้จ่ายในการดำเนินกิจกรรม หรือโครงการส่งเสริมการเลี้ยงโค จำนวน ๑๕,๐๐๐ บาท รวมงบประมาณหลังโอน ๙๐,๐๐๐ บาท**โอนลด****รายการ** ค่าก่อสร้างโรงเรือนเลี้ยงโคตั้งไว้ ๓๐,๐๐๐ บาทขอโอนลดทั้งจำนวน**รายการ** ค่าใช้จ่ายในการดำเนินกิจกรรมหรือโครงการส่งเสริมการเลี้ยงโค ตั้งไว้ ๓๐,๐๐๐ บาท ขอโอนลดจำนวน ๑๕,๐๐๐ บาท คงเหลืองบประมาณหลังโอน ๑๕,๐๐๐ บาท**เหตุผล** เนื่องจากงบประมาณที่ตั้งไว้เป็นค่าต่อเติมหรือดัดแปลงโรงเรือนเพาะชำไม่เพียงพอแก่การใช้จ่าย และงบประมาณค่าใช้จ่ายในการดำเนินกิจกรรมหรือโครงการส่งเสริมการเลี้ยงโค และค่าก่อสร้างโรงเรือนเลี้ยงโคหมดความจำเป็นต้องใช้จ่าย **ข้อกฎหมาย****ระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ.๒๕๔๑ แก้ไขเพิ่มเติมถึง (ฉบับที่ ๓) พ.ศ. ๒๕๔๓****ข้อ ๒๗** การโอนเงินงบประมาณในหมวดค่าครุภัณฑ์ ที่ดินและสิ่งก่อสร้างที่ทำให้ลักษณะ ปริมาณ คุณภาพเปลี่ยน หรือโอนไปตั้งจ่ายเป็นรายการใหม่ ให้เป็นอำนาจอนุมัติของสภาท้องถิ่น |
| **นายจรัส อุชุภาพ****ส.อบต. หมู่ที่ ๓** | แปลงสาธิตการเกษตรที่ดำเนินการไปแล้ว ยังไม่ค่อยประสบผลสำเร็จ จึงขอเสนอให้ดำเนินการให้เป็นรูปธรรมด้วย |
| **ประธาน** | มีท่านใดจะอภิปรายเพิ่มเติมหรือไม่ |
| **ที่ประชุม** | ไม่มี |
| **ประธาน** | ขอมติที่ประชุมว่าอนุมัติให้โอนงบประมาณค่าที่ดินและสิ่งก่อสร้าง ของกองส่งเสริมการเกษตร ตามรายการที่เสนอหรือไม่  |
| **ที่ประชุม** | มีมติเห็นชอบ ๑๗ เสียงไม่เห็นชอบ ๑๒ เสียงงดออกเสียง ๓ เสียง |
| **ระเบียบวาระที่ ๖****นางจิราพร รอดภัย****ปลัด อบต.หินเหล็กไฟ**  | **ญัตติอื่นๆ / เรื่องอื่นๆ****๖.๑ การสำรวจถนนลูกรังที่ชำรุดเสียหายเพื่อดำเนินการซ่อมแซม**ด้วยนายกองค์การบริหารส่วนตำบลหินเหล็กไฟ มีแนวนโยบายที่จะดำเนินการปรับปรุงซ่อมแซมถนนลูกรังที่ชำรุดเสียหาย เพื่อบรรเทาความเดือดร้อนของประชาชนในการคมนาคม และขนส่งผลผลิตทางการเกษตร โดยจะขอยืมเครื่องจักรจากเทศบาลเมือง หัวหิน โดย อบต.หินเหล็กไฟ จะเป็นผู้ออกใช้จ่าย ค่าน้ำมันเชื้อเพลิง และค่าเบี้ยเลี้ยงคนขับให้ ดังนั้นจึงขอความร่วมมือ สมาชิกสภา อบต.หินเหล็กไฟ รวมทั้งผู้ใหญ่บ้านทุกหมู่บ้าน ในการสำรวจถนนที่ชำรุดเสียหาย ภายในหมู่บ้าน ทั้งประเภทถนนลูกรัง และถนนหินคลุก แล้วส่งข้อมูลที่กองช่าง อบต.หินเหล็กไฟ ภายในวันที่ ๓๑ มกราคม ๒๕๕๖ โดยการปรับปรุงซ่อมแซมถนนที่ชำรุดเสียหาย จะเป็นการรื้อผิวถนนเดิม เพื่อเกรดบดอัดใหม่ ไม่มีการลงลูกรังหรือหินคลุกแต่อย่างใด |
| **ที่ประชุม** | รับทราบ |
| **นางสาวกรุณา สร้อยสง****ส.อบต. หมู่ที่ ๕**  | ถนนหินคลุกภายในโรงเรียนสามารถที่จะซ่อมแซมได้หรือไม่ |
| **นายจรูญ แจ่มวัฏกูล****รองนายก อบต.** | ได้รับทราบมาจาก สจ.อนุชา ฆังคัสสะ ว่า องค์การบริหารส่วนจังหวัดประจวบคีรีขันธ์จะจัดสรรงบประมาณมาดำเนินการให้ |
| **ประธาน** | ขอเชิญ สจ.อนุชา ฆังคัสสะ ชี้แจงรายละเอียดต่อที่ประชุม |
| **นายอนุชา ฆังคัสสะ****สจ. (เขตหัวหิน)** | โรงเรียนใดที่ยังไม่ได้จัดทำโครงการเสนอไปที่องค์การบริหารส่วนจังหวัดประจวบคีรีขันธ์ ขอให้รีบดำเนินการจัดโครงการเข้าไป เพื่อบรรจุไว้ในแผนฯ ปี ๒๕๕๗ – ๒๕๕๙ ของ องค์การบริหารส่วนจังหวัด และสามารถจัดสรรงบประมาณมาดำเนินการได้ สำหรับโครงการขอรับเงินอุดหนุน ต้องได้รับความเห็นชอบจากคณะอนุอำนวยการกระจายอำนาจจังหวัดประจวบคีรีขันธ์ให้ความเห็นชอบก่อน จึงจะนำมาบรรจุในข้อบัญญัติฯ ของ อบจ.ได้  |
| **ที่ประชุม** | รับทราบ |
| **นางจิราพร รอดภัย****ปลัด อบต.หินเหล็กไฟ**  | **๖.๒** **ขอความร่วมมือสำรวจไฟฟ้าส่องสว่างที่ชำรุดเสียหายหรือใช้การไม่ได้**ด้วย อบต.หินเหล็กไฟ จะดำเนินการซ่อมแซมไฟฟ้าส่องสว่างภายในตำบลที่ชำรุดเสียหาย เพื่อให้เกิดความปลอดภัยในชีวิตและทรัพย์สินของประชาขน ดังนั้นจึงขอความร่วมมือจากสมาชิกสภา อบต.หินเหล็กไฟ ทุกหมู่บ้าน ในการสำรวจไฟฟ้าส่องสว่างในจุดที่ชำรุดเสียหายใช้การไม่ได้ แล้วส่งข้อมูลให้กับกองช่าง ภายในวันที่ ๓๑ มกราคม ๒๕๕๖ เพื่อจะได้สำรวจวัสดุและอุปกรณ์เกี่ยวกับไฟฟ้าที่ชำรุดอีกครั้ง ก่อนจะที่จัดซื้อ เพื่อนำไปเปลี่ยนให้ใช้การได้ดังเดิมต่อไป |
| **ที่ประชุม** | รับทราบ |
| **ประธาน** | ก่อนเข้าระเบียบวาระที่ ๖.๓ ขอเชิญผู้แทนการประปาส่วนภูมิภาคปราณบุรี แจ้งรายละเอียดการขยายเขตประปาต่อที่ประชุม |
| **นายสุชาติ สุดเสนาะ****หัวหน้างานช่าง****การประปาภูมิภาคปราณบุรี** | การประปาภูมิภาคปราณบุรี สาขาหัวหิน รับผิดชอบพื้นที่ตั้งแต่ตำบลสามพระยา อำเภอชะอำ จังหวัดเพชรบุรี ถึง อำเภอสามร้อยยอด จังหวัดประจวบคีรีขันธ์ โดยในการขอขยายเขตประปาจะแยกการดำเนินการเป็น ๒ กรณี คือ 1. กรณีเร่งด่วน การประปาจะจัดสรรงบประมาณรายครัวเรือนสำหรับผู้ใช้น้ำให้ส่วนหนึ่ง ในอัตราของการประปาภูมิภาค อีกส่วนหนึ่งทาง อบต. หรือผู้ใช้น้ำ จะเป็นผู้สมทบงบประมาณ
2. กรณีไม่เร่งด่วน จะเป็นการใช้งบประมาณทั้งหมดจากการประปาภูมิภาคในการขยายเขต ซึ่งจะต้องจัดเข้าแผนของการประปาภูมิภาคไว้
 |
| **นายสายชล บุบผา** **ส.อบต.หมู่ที่ ๑๔** | อยากทราบว่างบประมาณ ๖๐๐,๐๐๐ บาท ขยายเขตประปาได้ระยะทางประมาณเท่าใด |
| **นายสุชาติ สุดเสนาะ****หัวหน้างานช่างฯ** | ต้องให้ช่างของการประปาฯ ไปสำรวจพื้นที่ก่อน ซึ่งหากใช้ท่อประปาขนาด Ø ๔ นิ้ว อาจขยายเขตได้ประมาณ ๑.๕ กิโลเมตร |
| **นายหวัด ด่านกลาง****ส.อบต.หมู่ที่ ๗** | พื้นที่ หมู่ที่ ๗ ขยายเขตให้บริการไปถึงในพื้นที่หรือไม่ |
| **นายสุชาติ สุดเสนาะ****หัวหน้างานช่างฯ** | หากเป็นพื้นที่ราบแรงดันน้ำสามารถส่งน้ำไปถึงพื้นที่ได้ แต่หากเป็นพื้นที่สูงแรงดันน้ำอาจจะไม่เพียงพอ |
| **ประธาน** | งบประมาณขยายเขตประปา ที่ตั้งไว้ในข้อบัญญัติงบประมาณรายจ่ายประจำปี งบประมาณ พ.ศ. ๒๕๕๖ ขอฝากให้ทางผู้บริหารได้ประสานการประปาภูมิภาคฯ ในการดำเนินการด้วย |
| **ที่ประชุม** | รับทราบ |
| **นางสาววิภาพร ถึงหมื่น****หน.ฝ่ายบริหารงานทั่วไป****นายทวีศักดิ์ อุดมวิชชากร****ผอ.กองคลัง** | **๖.๓ รายงานผลโครงการ/งาน/กิจกรรม ของส่วนการงาน อบต.หินเหล็กไฟ** **สำนักปลัด**๑. งานบุคลากร มีการขอใช้บัญชีสอบพนักงานส่วนตำบลจังหวัดประจวบคีรีขันธ์ เพื่อบรรจุแต่งตั้งเป็นพนักงานส่วนตำบล จำนวน ๔ อัตรา ตามตำแหน่ง ดังนี้ - เจ้าหน้าที่บันทึกข้อมูล สำนักปลัด ๑ อัตรา- เจ้าหน้าที่ธุรการ กองช่าง ๑ อัตรา - เจ้าหน้าที่การเงินและบัญชี กองคลัง ๑ อัตรา - ช่างสำรวจ กองช่าง ๑ อัตราและมีการทำสัญญาจ้างพนักงานจ้าง รวม ๑๖ อัตรา เพื่อปฏิบัติงานในกองต่างๆ ตามแผนอัตรากำลังพนักงานจ้าง โดยเริ่มสัญญา ตั้งแต่วันที่ ๒ มกราคม ๒๕๕๖๒. งานนโยบายและแผน ได้แจ้งกำหนดประชุมชี้แจงเกี่ยวกับการประชาคมหมู่บ้าน เพื่อนำไปสู่การจัดทำแผนพัฒนาสามปี (พ.ศ. ๒๕๕๗-๒๕๕๙) เพื่อให้เกิดความเข้าใจในปัญหาความเดือดร้อน ความจำเป็นเร่งด่วนของโครงการ และความต้องการ ของประชาชนในหมู่บ้านอย่างแท้จริง องค์การบริหารส่วนตำบลหินเหล็กไฟ จึงขอเรียนเชิญ ผู้ช่วยผู้ใหญ่บ้าน สมาชิกสภา อบต. และผู้นำชุมชน ในหมู่บ้านของท่านเข้าร่วมประชุมด้วย จะได้ทราบถึงขั้นตอนการจัดทำประชาคมของหมู่บ้าน ซึ่งทุกหมู่บ้านต้องดำเนินการให้แล้วเสร็จภายในเดือนกุมภาพันธ์ ๒๕๕๖ และนำส่งองค์การบริหารส่วนตำบล หินเหล็กไฟ ภายในวันที่ ๑ มีนาคม ๒๕๕๖๓. งานป้องกันและบรรเทาสาธารณภัย มีการดำเนินกิจกรรมในรอบเดือน ธันวาคม ๒๕๕๕ และมกราคม ๒๕๕๖ ดังนี้- โครงการปันน้ำใจต้านภัยหนาว โดยร่วมกับมูลนิธิเพชรเกษมหัวหิน รับบริจาคสิ่งของ เสื้อผ้า เครื่องนุ่งห่ม เพื่อนำไปมอบให้กับเด็กนักเรียน ที่จังหวัดตาก- นำกำลัง อปพร. และผู้นำกลุ่มต่างๆ ร่วมกิจกรรม ที่ลานพระบรมรูปทรงม้า เนื่องในวโรกาสพระบาทสมเด็จพระเจ้าอยู่หัว เสด็จออกมหาสมาคม - ร่วมกิจกรรม “ห้วยมงคล ถนนของพ่อ”- จัดโครงการลงนามองค์การบริหารส่วนตำบลหินเหล็กไฟ ร่วมใจต้านยาเสพติด ที่หน้าศาลากลาง จังหวัดประจวบคีรีขันธ์ ในวันที่ ๗ ธันวาคม ๒๕๕๖- จัดตั้งจุดบริการประชาชน หน้าโรงงานสับปะรด หมู่ที่ ๓ ช่วงเทศกาลปีใหม่ ๗ วันอันตราย **กองคลัง**1. งานพัฒนาและจัดเก็บรายได้ จัดเก็บรายได้ จำนวน ๘๒,xxx บาท
2. งานพัสดุ จัดทำเอกสารสอบราคาจ้างจำนวน ๗ โครงการ ดังนี้
3. ก่อสร้างถนนคอนกรีตเสริมเหล็ก ซอยหมู่ ๑ เชื่อมหมู่ ๑๔ (ต่อจากโครงการเดิม ปี ๕๔) หมู่ที่ ๑ ตำบลหินเหล็กไฟ ราคากลาง ๔๗๐,๖๐๐ บาท
4. ก่อสร้างถนนคอนกรีตเสริมเหล็ก ซอยหลังวัดนิโครธาราม หมู่ที่ ๑ บ้านหนองขอน ตำบลหินเหล็กไฟ ราคากลาง ๑๓๔,๙๐๐ บาท
5. ซ่อมแซมถนนลูกรัง ซอยวังโบสถ์หน้าวัดสามพันนาม หมู่ที่ ๒ บ้านวังโบสถ์ ราคากลาง ๓๖,๘๐๐ บาท
6. ก่อสร้างถนนคอนกรีตเสริมเหล็ก ซอยถาวรการ (ต่อจากโครงการเดิมปี ๕๕) หมู่ที่ ๔ บ้านหนองตะเภา ตำบลหินเหล็กไฟ ราคากลาง ๑๓๕,๒๐๐ บาท
7. ก่อสร้างถนนลูกรัง ซอยร่วมใจพัฒนา หมู่ที่ ๕ บ้านหนองคร้า ตำบล หินเหล็กไฟ พร้อมวางท่อระบายน้ำ คสล. Ø ๑.๐๐ เมตร แบบมาตรฐาน มอก.ชั้น ๓ จำนวน ๒ แถว ๑๒ ท่อน ราคากลาง ๘๗,๐๐๐ บาท
8. ก่อสร้างถนนลาดยางแอสฟัลท์ติกคอนกรีต ซอยวงแหวน (ต่อจากของ อบจ. ปี ๕๕) หมู่ที่ ๕ บ้านหนองคร้า ตำบลหินเหล็กไฟ ราคากลาง ๓๙๔,๔๐๐ บาท
9. ก่อสร้างถนนลาดยางแอสฟัลท์ติกคอนกรีต ซอย ๑ หนองเสือดำ (ต่อจากโครงการเดิมปี ๕๕) หมู่ที่ ๘ บ้านหนองเสือดำ ตำบลหินเหล็กไฟ ราคากลาง ๖๐๙,๒๐๐ บาท
 |
| **นายชวินโรจน์ รุ่งเสือสอาด****ผอ.กองช่าง** | **กองช่าง**๑. ได้ดำเนินการกำหนดราคากลาง จำนวน ๗ โครงการ ตามรายละเอียดที่ ผอ.กองคลัง แจ้งต่อที่ประชุม เพื่อดำเนินการประกาศสอบราคาจัดจ้าง๒. เงินอุดหนุนการประปาภูมิภาค เพื่อขยายเขตประปา หมู่ที่ ๑๔ และ หมู่ที่ ๑๕ ได้ทำหนังสือแจ้งต่อการประปาภูมิภาคให้ดำเนินการสำรวจค่าใช้จ่ายในการขยายเขตแล้ว อยู่ระหว่างรอการประมาณราคาจากการประปาฯ หากได้รับทราบแล้ว จะดำเนินการเบิกจ่ายเงินอุดหนุนให้กับการประปาภูมิภาค เพื่อดำเนินการขยายเขตประปาต่อไป๓. การขยายเขตไฟฟ้า ปัญหาไฟฟ้าตก หรือเพิ่มขนาดหม้อแปลงไฟฟ้า ตามที่แต่ละหมู่บ้านได้แจ้งมาที่องค์การบริหารส่วนตำบลหินเหล็กไฟนั้น ได้ทำหนังสือแจ้งต่อการไฟฟ้าส่วนภูมิภาคอำเภอหัวหินแล้ว โดยได้ติดตามและประสานมาโดยตลอดกับ คุณสามารถ เจียวยี่ หากมีความคืบหน้าจะแจ้งที่ประชุมในโอกาสต่อไป |
| **นางสาววิจิตรา ฉิ่งเล็ก** **นักบริหารงานการศึกษา** | **กองการศึกษาฯ** มีกิจกรรมการที่ดำเนินการและจะดำเนินการดังนี้๑. เดือน พฤศจิกายน ๒๕๕๖ จัดกิจกรรมสืบสานวัฒนธรรมประเพณี งานลอยกระทง ที่ อบต.หินเหล็กไฟ โดยได้สรุปผลการดำเนินการและรายรับ – รายจ่าย ไว้ที่บอร์ด ริมผนังหอประชุม๒. เดือน ธันวาคม ๒๕๕๖ จัดกิจกรรมพัฒนาเด็กโดยร่วมกับมูลนิธิสว่างแผ่ไพศาล นำสิ่งของมาสนับสนุนให้กับเด็กในพื้นที่ ๓. เดือน มกราคม ๒๕๕๖ โครงการวันเด็ก มีการกิจกรรมวันเด็กที่ศูนย์พัฒนาเด็กเล็ก และสนับสนุนสิ่งของ ให้กับทุกโรงเรียนในพื้นที่ในการจัดกิจกรรมวันเด็ก  |
| **นางสาวรฐา วิเชียรเกื้อ****จพง.สาธารณสุขชุมชน** | กองสาธารณสุขและสิ่งแวดล้อม แจ้งกำหนดการตรวจแนะนำร้านอาหาร โดยรายละเอียดในการเข้าตรวจฯ จะประสานเป็นรายหมู่บ้านต่อไป**กองสวัสดิการและสังคม**บ้านประจวบโชค จังหวัดประจวบคีรีขันธ์ ขอความร่วมมือดำเนินการดังนี้๑. สรรหาผู้ยากไร้เพื่อรับเงินสงเคราะห์ผู้ยากไร้ จำนวน ๔๐ ราย โดย สมาชิก อบต.หินเหล็กไฟ แต่ละท่านสรรหารายชื่อคนละ ๑ ราย พร้อมจัดส่งสำเนาทะเบียนและบัตรประจำตัวประชาชนของผู้ยากไร้ ที่กองสวัสดิการและสังคม ภายในวันที่ ๓๑ มกราคม ๒๕๕๖ ๒. สรรหาผู้พิการ เพื่อรับรถเข็นสำหรับผู้พิการ จำนวน ๓ คัน โดยแจ้งชื่อ พร้อมสำเนาบัตรผู้พิการ สำเนาบัตรประจำตัวประชาชน สำเนาทะเบียนบ้าน ที่กองสวัสดิการและสังคม โดยเร็ว**กองส่งเสริมการเกษตร**เดือน มกราคม อยู่ระหว่างการให้บริการวัคซีนพิษสุนัขบ้า ตามแผนงานการให้บริการ สำหรับหมู่ที่ ๔ จะให้บริการที่บ้านสมาชิกสภา อบต.หินเหล็กไฟ และที่ทำการ อบต. หินเหล็กไฟ เนื่องจากหมู่ที่ ๔ ไม่มีศาลาอเนกประสงค์ประจำหมู่บ้าน |
| **นางจิราพร รอดภัย****ปลัด อบต.หินเหล็กไฟ** | ด้วยสำนักงานอุตสาหกรรมจังหวัดประจวบคีรีขันธ์ ที่ ปข ๐๐๒๘(๒) /๑๓๙๕ ลงวันที่ ๒๑ ธันวาคม ๒๕๕๕ แจ้งเรื่อง การขอถอนประทานบัตรที่ ๑/๒๕๔๘ ของบริษัทเหมืองแร่หัวหิน จำกัด ที่ตำบลหินเหล็กไฟ อำเภอหัวหิน จังหวัดประจวบคีรีขันธ์ ตั้งแต่วันที่ ๒๐ ธันวาคม ๒๕๕๕ เป็นต้นไป |
| **ที่ประชุม** | รับทราบ |
| **ประธาน** | ขอเชิญ สมาชิก สภา อบต.หินเหล็กไฟ และหน่วยงานที่เข้าร่วมประชุมเสนอข้อความเห็น และประสานการปฏิบัติงานร่วมกันต่อที่ประชุม |
| **นางวิลาวัลย์ วิเชียร****ผอ.ร.ร.บ้านวังโบสถ์** | เนื่องจากน้ำเพื่อการอุปโภคบริโภคภายในโรงเรียนบ้านวังโบสถ์ไม่เพียงพอ ซึ่งได้ประสานกับสำนักงานทรัพยากรน้ำภาค ๘ แล้วว่า ให้ทาง อบต.หินเหล็กไฟ เสนอเรื่องไปที่สำนักทรัพยากรน้ำ เพื่อพิจารณาดำเนินการเกี่ยวกับงบประมาณในการขุดเจาะบ่อบาดาลและติดตั้งหอถังต่อไป |
| **นายชวินโรจน์ รุ่งเสือสอาด****ผอ.กองช่าง** | ขอให้ประสานข้อมูลละเอียดกับกองช่าง เพื่อจะได้ทำหนังสือแจ้งประสานไปยังสำนักงานทรัพยากรน้ำ ต่อไป |
| **นางวิลาวัลย์ วิเชียร****ผอ.ร.ร.บ้านวังโบสถ์** | รับทราบ |
| **นายจรัส อุชุภาพ****ส.อบต.หมู่ที่ ๓**  | ภายในหมู่บ้านหนองนกน้อย หมู่ที่ ๓ ยังมีประชาชนที่ประสบปัญหาน้ำอุปโภคบริโภคไม่เพียงพอต่อการดำรงชีวิต ประมาณ ๙ ครัวเรือน จึงขอสอบถามว่า อบต. หินเหล็กไฟ จะสามารถจัดสรรงบประมาณมาดำเนินการช่วยเหลือได้หรือไม่ |
| **ประธาน** | ขอให้ทำหนังสือแจ้งรายละเอียดมาที่องค์การบริหารส่วนตำบลหินเหล็กไฟ เพื่อเสนอคณะผู้บริหารพิจารณาแนวทางการให้ความช่วยเหลือ |
| **นายจรัส อุชุภาพ****ส.อบต.หมู่ที่ ๓** | รับทราบ |
|  |

|  |
| --- |
| **๖.๔ กำหนดสมัยประชุมสภาองค์การบริหารส่วนตำบลหินเหล็กไฟ สมัยสามัญ** **(๑) สมัยสามัญ ประจำปี พ.ศ. ๒๕๕๖** **(๒) สมัยสามัญ สมัยแรก ประจำปี พ.ศ.๒๕๕๗****ข้อกฎหมาย****(๑) พระราชบัญญัติสภาตำบลและองค์การบริหารส่วนตำบล พ.ศ.๒๕๓๗ (แก้ไขเพิ่มเติมถึง (ฉบับที่ ๖) พ.ศ.๒๕๕๒)****มาตรา ๕๓ วรรคแรก** ในปีหนึ่งให้มีสมัยประชุมสามัญสองสมัยหรือหลายสมัยแล้วแต่สภาองค์การบริหารส่วนตำบลจะกำหนด แต่ต้องไม่เกินสี่สมัย วันเริ่มสมัยประชุมสามัญประจำปีให้สภาองค์การบริหารส่วนตำบลกำหนด**(๒) ระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ.๒๕๔๗ (แก้ไขเพิ่มเติมถึง (ฉบับที่ ๒) พ.ศ.๒๕๕๔)****ข้อ ๒๑ วรรคแรก** การกำหนดจำนวนสมัยประชุมสามัญประจำปี ระยะเวลาและวันเริ่มต้นประชุมสมัยประชุมสามัญประจำปีของแต่ละสมัยในปีนั้น วันเริ่มสมัยประชุมสามัญประจำปีของปีถัดไป และระยะเวลาของสมัยประชุมสามัญประจำปีสมัยแรกของปีถัดไป ให้ประธานสภาท้องถิ่นนำปรึกษาในที่ประชุมสามัญประจำปีสมัยแรกของแต่ละปี โดยให้นำความในข้อ ๑๑ มาใช้บังคับโดยอนุโลม**ข้อ ๑๑** เมื่อมีประธานสภาท้องถิ่นแล้ว ให้สภาท้องถิ่นเลือกรองประธานสภาท้องถิ่น เลขานุการสภาท้องถิ่น และให้ประธานสภาท้องถิ่นนำปรึกษาที่ประชุมเกี่ยวกับการประชุมสมัยสามัญ ดังนี้(๓) สำหรับองค์การบริหารส่วนตำบล ให้สภาองค์การบริหารส่วนตำบลกำหนดว่าปีนั้นจะมีสมัยประชุมสามัญประจำปีกี่สมัย แต่ละสมัยในปีนั้นมีกำหนดกี่วัน กับให้กำหนดวันเริ่มประชุมสมัยประชุมสามัญประจำปีสมัยแรกของปีถัดไปและมีกำหนดกี่วัน |
| มีมติกำหนดสมัยประชุมสภาองค์การบริหารส่วนตำบลหินเหล็กไฟ สมัยสามัญ ดังนี้**(๑) สมัยสามัญ ประจำปี พ.ศ. ๒๕๕๖** - สมัยสามัญ สมัยแรก เดือน มกราคม ตั้งแต่วันที่ ๗ - ๒๑ (ดำเนินการประชุมแล้ว)- สมัยสามัญที่ ๒ เดือน มิถุนายน ตั้งแต่วันที่ ๑ – ๑๕- สมัยสามัญที่ ๓ เดือน สิงหาคม ตั้งแต่วันที่ ๑ – ๑๕- สมัยสามัญที่ ๔ เดือน ธันวาคม ตั้งแต่วันที่ ๑ – ๑๕**(๒) สมัยสามัญ สมัยแรก ประจำปี พ.ศ.๒๕๕๗** - เดือน มกราคม พ.ศ. ๒๕๕๘ วันที่ ๑ – ๑๕ มกราคม |

 |
| **ประธาน** | มีท่านใดจะเสนอเรื่องอื่นใดต่อที่ประชุมหรือไม่ |
| **ที่ประชุม** | ไม่มี |
| **ประธาน** | กล่าวขอบคุณผู้เข้าประชุม ผู้เข้าร่วมประชุม และกล่าวปิดการประชุมสภาองค์การบริหารส่วนตำบลหินเหล็กไฟ สมัยสามัญ สมัยแรก ประจำปี พ.ศ. ๒๕๕๖ |
| **ปิดประชุม**  | เวลา ๑๒.๓๐ น. |

(ลงชื่อ) ผู้จดบันทึกรายงานการประชุม

 (นางจิราพร รอดภัย)

 เลขานุการสภาองค์การบริหารส่วนตำบลหินเหล็กไฟ

(ลงชื่อ) กรรมการตรวจรายงานการประชุม

 (นายณรงค์เดช อินมี)

 สมาชิกสภาองค์การบริหารส่วนตำบลหินเหล็กไฟ หมู่ที่ ๙

(ลงชื่อ) กรรมการตรวจรายงานการประชุม

 (นายสายชล บุบผา)

 สมาชิกสภาองค์การบริหารส่วนตำบลหินเหล็กไฟ หมู่ที่ ๑๔

(ลงชื่อ) กรรมการตรวจรายงานการประชุม

 (นางปราณี บุญสร้าง)

 สมาชิกสภาองค์การบริหารส่วนตำบลหินเหล็กไฟ หมู่ที่ ๑๖

 ลงชื่อ

 (นายตรีธวัฒน์ สุขศรีปพัฒน์)

 ประธานสภาองค์การบริหารส่วนตำบลหินเหล็กไฟ